Havetraktorer er højeste mode på det nordjyske hælermarked. I de sidste to måneder er der stjålet 32 af de små traktorer rundt om i landsdelen, oplyser politiet.

Det svarer altså til en hver anden dag alene i Nordjylland. Traktorerne bliver typisk stjålet fra lader, udhuse og kirkegårdenes redskabsrum og kørt væk på en trailer. Nordjyllands Politi vurderer, at en del af de motoriserede tyvekoster bliver solgt til almindelige borgere som "varme" varer, men det er også muligt, at nogle af maskinerne ender i Østeuropa.